গৌতম গম্ভীর কি রাজকোটেই তাঁর জীবনের শেষ টেস্ট খেলে ফেললেন? সিরিজের প্রথম টেস্টে ‘অ্যাডভ্যান্টেজ ইংল্যান্ড’ ধ্বনির মধ্যেই এই প্রশ্ন খুব জোরালভাবে উঠে পড়েছে। 
রাজকোটের পাটা উইকেটে দুই ইনিংসেই ব্যর্থ হয়েছেন গম্ভীর। যেখানে মোট ছ’টি সেঞ্চুরি হয়েছে, সেখানে গম্ভীরের দুই ইনিংসে সংগ্রহ ২৯ এবং ০। বিশেষত কলকাতা নাইট রাইডার্স ক্যাপ্টেনের আউট হওয়ার ধরন দেখে বেশি উদ্বেগ তৈরি হয়েছে। অনেকের মনে প্রশ্ন জেগেছে যে, পঁয়ত্রিশ পেরিয়ে যাওয়া গম্ভীরের মধ্যে এই ভারত-ইংল্যান্ড সিরিজের ধকল নেওয়ার মতো দক্ষতা বেঁচে আছে কি না। 
সমস্যা হচ্ছে, রাজকোট এবং বিশাখাপত্তনম— প্রথম দুই টেস্টের জন্য দল নির্বাচন হয়ে গিয়েছে। এবং, সেই দু’টি টেস্টে কে এল রাহুল বা শিখর ধাওয়ানকে রাখা হয়নি। বলা হয়েছে, তাঁরা সম্পূর্ণ ফিট নন। তাই প্রথম দু’টো টেস্টে তাঁদের রাখা হয়নি। 
ওদিকে, কোচ অনিল কুম্বলে আবার বলে রেখেছেন, চোট পাওয়া ক্রিকেটারকে এবার থেকে ঘরোয়া ম্যাচ খেলে ফিটনেসের পরীক্ষা দিয়ে ফিরতে হবে। কোচের এই মন্তব্যের পরে আরওই ধরে নেওয়া হচ্ছিল, বিশাখাপত্তনম পর্যন্ত মুরলী বিজয় আর গম্ভীরকে দিয়েই কাজ চালাতে হবে। 
কিন্তু পরিস্থিতি পাল্টাতে শুরু করেছে রবিবার রাজকোটের টেস্ট ম্যাচ শেষ হওয়ার পর। গম্ভীরের দুই ইনিংসে ব্যর্থতা দেখে অনেকের মনে সন্দেহ জাগতে শুরু করেছে যে, বিশাখাপত্তনমে পঁয়ত্রিশ বছরের গম্ভীরকে খেলানো ঝুঁকি হয়ে যাবে না তো? বিশেষ করে রাজকোটে যখন ইংল্যান্ড দারুণ খেলে আত্মবিশ্বাস পেয়ে গিয়েছে। 
ভারতীয় দলের প্রধান মস্তিষ্কদের মধ্যে রবিবার টেস্টের পরেই এ নিয়ে একপ্রস্থ আলোচনা হয়েছে। নতুন জাতীয় নির্বাচক কমিটির সদস্যদের মধ্যেও আলোচনা হয়েছে বলে খবর। তারপরেই বিশাখাপত্তনমে কে এল রাহুলকে অতিরিক্ত সদস্য হিসাবে দলের সঙ্গে যোগ করার জোরাল সম্ভাবনা তৈরি হয়েছে। 
রাহুল রবিবারই শুরু হওয়া রঞ্জি ট্রফি ম্যাচে কর্নাটকের হয়ে খেলছেন রাজস্থানের বিরুদ্ধে। সেই ম্যাচ শেষ হচ্ছে ১৬ নভেম্বর। আর বিশাখাপত্তনমে টেস্ট শুরু পরের দিনই অর্থাৎ, ১৭ নভেম্বর। কিন্তু সৌভাগ্যের কথা হচ্ছে, রাহুলদের কর্নাটক খেলছে বিশাখাপত্তনমের খুব কাছে ভিজিয়ানাগ্রামে। সেখান থেকে সড়কপথে বিশাখাপত্তনমে আসতে লাগে ১ ঘণ্টা ১৫ মিনিট। যার অর্থ, ১৬ তারিখ রঞ্জি ম্যাচ শেষ করে টেস্টের আগের রাতেই যোগ দিতে পারেন দলের সঙ্গে। 
যদিও এরকম ক্ষেত্রে চালু সংস্কার হচ্ছে, টেস্ট শুরুর অন্তত একদিন আগে টিমের সঙ্গে যোগ দিতে হয়। কর্নাটক শেষদিনে ফিল্ডিং করলে ১৬ নভেম্বর সকালেও ছেড়ে দেওয়া হতে পারে রাহুলকে। ওপেনার নিয়ে গম্ভীর সংকট সম্পর্কে ওয়াকিবহাল একজন যেমন রবিবার বললেন, ‘‘জাতীয় দলের স্বার্থ সব সময় আগে দেখা হবে। দরকার রাহুলকে ছেড়ে দেবে কর্নাটক।’’ রাজকোটে কুক’দের চমকে দেওয়া পারফরম্যান্সের পরে এখন নানা দরজাই খুলে রাখতে হচ্ছে।   
এমনিতে প্রথম অবস্থাতেও গম্ভীরের নির্বাচন সর্বসম্মত ছিল কি না, সেই ধোঁয়াশা থেকে গিয়েছে। সামনের দিকে না তাকিয়ে হঠাৎ পঁয়ত্রিশ পেরিয়ে যাওয়া গম্ভীরকে কেন ফেরানো হয়েছিল, তা নিয়ে বিভিন্ন মহলে প্রশ্নও উঠেছিল। সন্দীপ পাটিলদের প্রাক্তন নির্বাচক কমিটির শেষ সভা ছিল নিউজিল্যান্ডের বিরুদ্ধে টেস্ট দল নির্বাচন। পুরনো কমিটিই গম্ভীরকে ফেরত এনেছিল। 
কলকাতায় নিউজিল্যান্ডের বিরুদ্ধে টেস্টে স্কোয়াডে থাকলেও প্রথম একাদশে জায়গা পাননি গম্ভীর। কারণ, তখন শিখর ধাওয়ান ফিট ছিলেন। তারপর ধাওয়ানও চোটের জন্য ছিটকে যান। তখন বাধ্য হয়েই গম্ভীরকে খেলাতে হয়েছিল ইনদওরে নিউজিল্যান্ডের বিরুদ্ধে শেষ টেস্টে। দুই ইনিংসে গম্ভীর রান করেছিলেন যথাক্রমে ২৯ ও ৫০। 
সেই সময় গম্ভীরকে ফেরানোর পিছনে যুক্তি ছিল, তিনি স্পিন ভাল খেলেন। কিন্তু পেস বোলিংয়ের বিরুদ্ধে তাঁকে এতটাই দুর্বল দেখাচ্ছে যে, স্পিন আসা পর্যন্ত তিনি টিঁকবেন কি না, সেটা নিয়েই সংশয় তৈরি হয়েছে। অস্ট্রেলিয়ায় গিয়ে জাস্টিন ল্যাঙ্গারের বিশেষ ক্লাস করে এসেছিলেন গম্ভীর। তারপর থেকে স্টান্সও বদলে গিয়েছে তাঁর। এখন অনেকটা ওয়েস্ট ইন্ডিজের প্রাক্তন বাঁহাতি ব্যাটসম্যান শিবনারায়ণ চন্দ্রপলের মতো ‘ওপেন চেস্ট’-এ দাঁড়ান। সঙ্গে বেশ বড় ‘শাফল’ও করেন। সেটা করতে গিয়ে রাজকোটে প্রথম ইনিংসে আউট হয়েছেন। আর রবিবার দ্বিতীয় ইনিংসে অফস্টাম্পের বাইরে সামান্য বাউন্স নেওয়া বল থেকে নিজেকে রক্ষা করতে পারলেন না। 
গম্ভীর কট জো রুট বোল্ড ক্রিস ওক্‌স ০— এটাই কি কেকেআর অধিনায়কের বিদায়ী টেস্ট স্কোরকার্ড হয়ে থাকল? রাহুল ভিজিয়ানাগ্রাম থেকে বিশাখাপত্তনমের উদ্দেশে বেরিয়ে পড়া মানে সেটার সম্ভাবনাই বেশি।